معظمنا بنحب آوي فكرة الأبراج و خصوصا الجانب العاطفشي ، عشان كدة هنقول لكل برج المتوقع يحصله في حياته العاطفية في أكتوبر وفقا لكلام الفلك والله أعلم بس مش باي طريقة نوووو بطريقة إنطلقي… ماتيجوا نشوف .
برج الحمل
مبدئيا كدة برج الحمل برج ناري و بينسجم جدا مع الأسد و الميزان و القوس و مابيندمجش خالص مع الجوزاء و الحوت و العذراء
طيب ماذا سيحدث في أكتوبر عاطفيا ؟ مفأجاة هيحصل حاجات متناقضة
– مبدئا كدة للسينجلز بيقولولكم في فرص جديدة ، يعني نركز كدة شوية عشان في حاجة جاية في الطريق
– اما المتجوزين ففي حالة من الشغف و الإستقرار الزوجي و حبة نهم جسدي كدة علي الماشي
– لو كنتي سينجل احتمال تدخلي علاقة حب جديدة في أول أسبوعين من الشهر و لو متجوزة يبقي في حل لمشاكل ما بينك إنتي و جوزك متكررة
– المفاجاة إنك ممكن تميلي لشخصين في نفس الوقت اوبااااا
– هيكون في مشادات حادة في علاقاتك العاطفية و في ناس منكم هيبقي عندهم خيبات أمل لحد آخر يوم في الشهر
يعني من الآخر حبة هيتبسطوا و يستقروا و حبة هيتحط عليهم فنركز بقي في الحالتين
برج الثور
البرج دة أنا شخصيا علاقتي بيه كلها مشاحنات بس مش مشكلة ، الثور برج ترابي و بيندمج جدا مع العذراء ، الحوت، الجدي و السرطان . و مش بيندمج مع الحمل ، الجوزاء و القوس
ماذا سيحدث عاطفيا ؟ سيحدث مصاعب ! ياريتني ما قلت .
من أول كدة ٦ أكتوبر نركز مع بعض عشان في حاجات هتوضح عاطفيا و في استرجاع لعلاقة كنت مهددة إنها تخلص،
شهر أكتوبر لبرج الثور هيبقي مستبعد فيه الجواز و هتبقي العلاقات العابرة أكتر كتير ، هيبقي في تراجع في علاقة كمان موجودة بالفعل ، دة غير سوء تفاهم هيحصل بين المتجوزين أو المرتبطين ، إحنا قولنا شهر صعب علي الثور .
ممكن تفرضي عل شريكك شروط تضايقه و تثير غضبه فحاولي تخلي بالك من إن المواضيع توسع منك خصوصا في الأسابيع الاولي من الشهر.
ممكن تتضايقي من شريكك إنه مش مهتم بيكي ، في حد هتقابليه بشكل غير متوقع في مكان غير متوقع في آخر أسبوع من الشهر فخليكي مستعدة و ربنا يستر !
برج الجوزاء
أبو شخصتين القمر ، برج هوائي جميل ، بيندمج مع الميزان ، الأسد و الدلو و مابيندمجش مع سرطان، ثور وحوت .
شهر أكتوبر خِطواتك فيه بطيئة حبتين مع شوية لغبطة ، يعني لو إنتي في علاقة ، العلاقة دي هتثير شوية مشاكل ، دة غير إن في علاقات غير شرعية أو غير جدية يا إنتي بتلعبي بحد يا حد بيلعب بيكي ، أنا رأيي بلاش لعب عشان بيجيب وجع مش عايزينه !
معلش في اللي هقوله بس بيقولك إحتمال تقفلي من العلاقات كلها بسبب حاجة هتحصلك .
مهم أوي للمرتبطين إنك تكوني صريحة مع شريكك و تحلوا المشاكل قبل ما تكبر.
ملخص الجوزاء لأكتوبر لا تخافوا و لكن احذرواااا.
السرطان
برج مائي جميل بيندمج مع العقرب و الحوت و الجدي و مابيندمجش مع القوس و الحمل و الجوزاء.
إيه حالتك العاطفية في أكتوبر ؟ شهر المشاكل … صدمتك ؟ إني آسف
أول أسبوعين هتتفتحلك شوية طرق و علاقات عاطفية جديدة ووعود بس بعد شوية هتفقدي حماسك أصلا لموضوع العلاقات ، لو كنتي بتدوري علي حب حياتك إن شاء الله هتلاقيه بس الحقيقة إنك هتقرري تأجلي المقابلة أو هتاخري آخد القرار .
هيبقي في شوية مغامرات خصوصا لو مرتبطة و شريكك حاول يلاقي حلول لمشاكل عندكم . علي آخر الشهر هتبدأي تتقبلي آكتر ظروف شريكك. في أشارات بسيطة للمشاكل إللي هتواجهيها في أكتوبر عندك فلوس ماكنتيش عاملة حسابها هتظهر و لازم تتدفع ، في وعكة صحية و بعدها هتعديها و تقومي أحسن .
الأسد
برج ناري شعنون و مجنون ، بيندمج مع الحمل و القوس و مابيندمجش مع الحوت و الجوزاء و الجدي .
الأسد من المحظوظين عاطفيا في أكتوبر لإنه هيبدأ علاقات عاطفية عذبة جدا و هيعمل مقابلات اجتماعية مهمة و مريحة ، و كطبع الأسد الجميل هيثير غيرة شريكه و هيحتاج يبرر له موقفه و أفعاله .
ولإن الأسد مش وديع فللمرتبطين هيعملوا شوية مشاكل مع شريكهم لإنهم هينشغلوا عنه بسفر أو شغل
عنوان الأسد في أكتوبر أرجوك أوعي تغير أنا حواليا كتير !
العذراء
برج ترابي مُتعب ! العذراء بيندمج مع السرطان و العقرب و الحوت و مابيندمجش مع الحمل و الميزان و الدلو .
شهر الفرص للعذراء !
في أول أسبوع هيحصل لقاء مهم جدا و في احتمالات لحاجات حلوة ، هتتعرفي علي شخص في غداء أو سفر أو احتفال عائلي و الكلام مع الشخص دة هياخدك لميعاد معاه و هتبقي متحمسة له آوي آوي . في ريحة استقرار و أخبار سعيدة جاية!
أبشري يا عذراء!
الميزان
يعني أحسن ناس آوي بقي -عشان أنا ميزان عادشي- برج هوائي فضفاض بيندمج مع الجوزاء و الحمل و الدلو و مابيندمجش مع العذراء و العقرب .
فقرة أكتوبر العاطفية تتمثل في عنوان "مارس سحرك يا قمر " ، من الآخر كدة بيقولك هتمارسي الآغواء في أقصي صوره و هتباني كاكتر واحدة عذبة و ساحرة ، لو إنتي مرتبطة هتبقي فخورة آوي بعلاقتك، دة غير إنك هتتشيهصي باهتمام شريكك ليكي ، لو كنتي لوحدك فأحب آطمنك إن الحب هيفضل وراكي مهما هربتي منه . دة غير إن للسينجلز بيقولك الفلك جايب لك حب علي فجأة فاستعدي للأحداث السعيدة.
ملخص الميزان لأكتوبر "آشي خيال يا ناس "
العقرب
معرفش عقارب كتير بس هو برج مائي و بيندمج مع السرطان و العذراء و الحوت و مش بيندمج مع الجوزاء و القوس و الحمل . من الأبراج المحظوظة في أكتوبر كمان . بيقولك إنك هتستمتعي بالحب المتبادل ، كمان الفلك بيقولك إنك هتقابلي حب صادق و رومانسية كبيرة لو عديتي شوية تفاصيل صغيرة.
أكتر علاقاتك العاطفية مرتبطة بناس أغنياء ، و للي مش في علاقة بيقولك هتقابلي الحب و أنت بتجري ورا الفلوس في صفقة شغل أو معاملة مصرفية أو شغل في عقارات .
يعني يا عقرب أكتوبر بيقولك مليونير مليونير بكره هبقي مليونير .
القوس
برج ناري بيندمج مع الجوزاء و الحمل و مش بيندمج مع الثور و العذراء و السرطان و العقرب و الجدي – ما شاء الله واضح إنه مابيتفقش مع حد-
أكتوبر للقوس بيعتبر برده شهر حلو للاستقرار و الحب ، في وعود عاطفية ممتازة هتظهر مع يوم ١٨ أكتوبر ، سواء مرتبطة او لأ، شهر أكتوبر كله هتبقي فيه محبوبة جدا و بتتعاملي باهتمام كبير و متقدرة جدا من كل اللي حواليكي و إللي بيحبوكي . لو كنتي سينجل أحتمال تاخدي قرار إنك تدخلي في علاقة في أكتوبر .
عنوان القوس في أكتوبر "دلع عيني دلع ، دلع روحي دلع…اهاا"
الجدي
برج ترابي غامض و قامط ، بيندمج مع العذراء و الثور و العقرب و الحوت و مابيندمجش مع الأسد و الميزان و الجوزاء و الحمل .
وضعك العاطفي بيقول إنك هتحني لذكريات الماضي و هتبقي عايزة تلاقي حبيب يفهمك و يحبك ، أحتمال تحققي شوية إنجازات عاطفية في النص التاني من الشهر . كل شوية هتظهر لك فرص مفاجاة لعلاقات ادريسها كويس . لو كنتي مرتبطة هتحاولي تعملي أي حاجة عشان ترضي حبيبك خصوصا لو كان مخلص ليكي . للسينجلز في منكم هتقابل شخص و تقع في حبه و هي بتعمل عمل انساني .
ملخص الجدي الفرص جاية أهو ركزي و ماتضيعهاش
الدلو
برج هوائي فرفوش ، بيندمج مع الجوزاء و القوس و الميزان و مابيندمجش مع السرطان و العذراء و الثور .
أكتوبر للدلو في وضوح جامد بقي ، يعني هتقولي إللي في نفسك بوضوح . في احتمالية تبقي معجبة باتنين في نفس الوقت و إحتمال يبقي في أكتر من حد معجب بيكي في نفس الوقت وعيلتك هتساعدك علي الاختيار. ممكن جدا تقابلي شخص فيه كل اللي إنتي عايزاه فركزي و ماتضيعهوش من إيدك .
يا دلو "الفرصة بنت جميلة راكبة عجلة ببدال" ماتضيعهاش
الحوت
برج مائي بيندمج مع السرطان و العقرب و العذراء و مابيندمجش مع الأسد و الحمل و الجوزاء .
بصي يا ستي إحتمال تقابلي شوية مشاكل في علاقاتك العاطفية ، إحتمال في الأسبوع الأول تقابلي حد تعجبي بيه من أول نظرة، من الأسبوع التاني هتبدأ معاكي شوية مشاكل و لغبطة في إنك تشرحي مواقف معينة ، في ناس كنتي بتحبييهم و نظرتك ليهم هتتغير أو هتحسي إنك مش مبسوطة من تصرفاتهم .
هتعدي مرحلة كدة من التردد و هتبقي مش عارفة إنتي عايزة إيه بالظبط . في ناس منكم علاقاتهم هتبقي جدية أكتر علي نص الشهر ، و في ناس كان عندهم مشاكل مع ناس قريبين و هيرجعوا يتفاهموا معاهم و يحلوا المشاكل دي .
ملخص الحوت في أكتوبر " أنا مش عارفني أنا تهت مني "
و بكدة نبقي ضربنا كل الأبراج في الخلاط لشهر أكتوبر ما بين مشاكل مشاكل و لولولييي أالف أالف مبروك
و في الاخر الله اعلم، أدينا كلنا هنشوف مع بعض
إنجوي ..